
Forord

Høsten 2005 var vi i London på forskningstur. Iver forsket på diplomater, Cecilie på helsesøstre. Hver dag satte vi til livs en full English breakfast, og så dro vi ut i felten. Iver brukte dagene sammen med diplomater og utenriksministre i flotte ambassadebygninger, deltok på politiske møter og var omgitt av mennesker i stripete dresser og pene drakter. Cecilie satt på bitte små kontorer og intervjuet helsesøstre om alt fra faren for spredning av tuberkulose til vold mot barn og kvinner. Den verdenen Iver hadde vært i, var om ikke identisk med våre egne liv, så i alle fall bestående av mange av de samme menneskene, bare festkledde og på jobb. Den verdenen Cecilie hadde vært i var, sett fra vår side, som klippet ut av en Charles Dickens-roman.

Når vi spiste middag sammen om kvelden, snakket vi om hva vi hadde sett, opplevd og lært. Vi var slått av at vi, som fysisk hadde befunnet oss bare en halv times tid fra hverandre, hadde vært deltakere i så forskjellige sosiale virkeligheter. Disse samtalene kretset i stor grad rundt betydningen av situering. Hvilke forståelser, følelser og fordommer aktiviserer feltet overfor forskeren og i forskeren selv, og hvilken betydning har dette for hva man ser og ikke ser? Og ikke minst: hvilke av disse refleksjonene får være med i det ferdige forskningsarbeidet?

Sagt med andre ord; hva er situering, hvordan situerer man seg, og hvordan kan man snakke om betydningen av ulike typer situering og gjøre refleksjon over dette relevant i forskningen? Her ligger det en rekke metodeproblemer som ofte feies under teppet. Hvordan kan man spesifisere og gjøre bevissthet, følelser og kropp relevant i sin datainnsamling, i sine analyser og i den ferdige teksten, uten at forskningsarbeidet flyter over i en fortelling om forskeren selv? Hva er det i grunn som står på spill her, og hvor kan man hente inspirasjon til å gjøre dette refleksjonsarbeidet? I denne boken griper vi til tre forskjellige måter å gi svar på. For det første spesifiserer vi hva situering er. Forskjellige deler av forskningsprosessen kaller på forskjellige typer situering. For det andre gir vi en del eksempler fra egen praksis. For det tredje forsøker vi, som her i forordet, å skrive på en måte som ikke bare sier hva situering bør være, men også viser hva det faktisk er. Cecilie er ikke bare alfabetisk, men også reell førsteforfatter, noe som ikke minst gjenspeiles i at de fleste eksemplene er hentet fra hennes faglige virke. Takk til Gro Ween, Jane Dullum, Cathrine Egeland, Arne Johan Vetlesen, Mette Snertingdal, til forlagets konsulent og til vår forlegger Even Emaus for kommentarer og korreksjoner.

Vettakollen, 18. november 2011
Cecilie Basberg Neumann og Iver B. Neumann

